Henning Hyllested (EL), 2014-06-03:
Jeg vil først benytte lejligheden til at rose Dansk Folkeparti for at tage initiativet til den her forespørgsel.
Jeg synes, det er et rigtig godt initiativ.
Jeg tror også, det er udtryk for en vis utålmodighed.
Nu har vi snakket længe nok, og nu skal der ske noget.
Jeg er meget enig.
Fra Enhedslistens side har vi meget sympati for tankerne om en trafikal ligestilling eller landevejsmodellen, som den også kaldes.
Men det er også en kendsgerning, at det er en meget stor mundfuld og en meget stor omlægning af færgestøtten, kan man sige.
Der er faktisk ingen, der rigtig helt præcis ved, hvad det er, vi snakker om.
Så sådan noget skal efter Enhedslistens mening forberedes grundigt, og dertil synes vi faktisk at forslaget om den analyse, som jo alle partier er enige om skal gennemføres, er ganske fornuftigt – altså om den arbejdsgruppe, der skal nedsættes og gennemføre den her analyse.
Og som sagt: Det er vi jo enige om.
Sådan noget skal forberedes grundigt.
Der er mange aspekter af den her problemstilling.
Alle har mærket sig den, lad os bare kalde det kamp, der er opstået i kommunerne omkring bl.a. færgestøtten.
Skal den gives som generelt bloktilskud, eller skal man give den som direkte tilskud, ligesom økortordningen fungerer i forbindelse med Transportministeriet i forhold til småøerne?
Der er også alene usikkerheden omkring den gratis fragt.
Småøerne lavede en beregning på et tidspunkt – den beroede på nogle tal fra 2010, så vidt jeg husker – hvor man kom frem til, at det ville koste 18 mio. kr., mens Indenrigsministeriet på baggrund af nogle tal fra 2012, tror jeg det var, kom frem til, at det ville koste 6 mio. kr.
Så der er jo stor usikkerhed om, hvad det er, vi egentlig snakker om.
Det er også derfor, det er nødvendigt, at vi får et fast grundlag og det samme grundlag alle sammen at diskutere ud fra.
Fra Enhedslistens side ser vi jo også meget kritisk på den forøgede bilpendling, der vil komme ud af, at vi f.eks. laver en landevejsmodel.
Det vil der måske i det hele taget komme ud af at gøre transporten til øerne billigere.
Det vil vi jo se meget kritisk på.
Der gør vi jo opmærksom på, at f.eks. økortordningen netop ikke omfatter biler.
Det var helt bevidst, at man i sin tid gjorde det sådan.
Vi synes jo f.eks., at øerne om nogen har mulighed for at begrænse bilpendling ved på forskellig vis at etablere gode kollektive muligheder i begge ender af færgen så at sige.
Det kan være delebilsystemer, som vi snakker meget om, samkørsel osv. osv.
Der er jo trods alt den fordel, når det er en ø, at det er et begrænset geografisk område, der er til at overskue.
Men det er jo også en del af problemstillingen, som vi i hvert fald vil have ind i debatten, når vi engang tager hul på den, og når vi alle sammen står på et fælles og fast grundlag.
Så det er rigtig godt, at det, der kommer ud af det her, er, at vi nu får en analyse.
Vi får nedsat en arbejdsgruppe.
Vi får set på, at der ad den vej skaffes bedre og billigere transport.
Det står også direkte nævnt i forslaget til vedtagelse, som Enhedslisten er med i, at landevejsmodellen skal vendes.
Den er specifikt nævnt.
Det er specifikt nævnt, at der skal ses på økortordningen.
Skal den indføres, altså i forhold til økommunerne?
Og der er også nævnt, at der skal ses på mulige finansieringsmodeller.
Det synes jeg man helt klart er nødt til, herunder indgår for vores vedkommende i hvert fald hele debatten om, om det skal gives som direkte tilskud eller vi skal fortsætte med at give det som generelt bloktilskud.
Jeg er faktisk oprigtig ked af, at vi ikke her i dag kan samles om en fælles vedtagelse.
Når jeg ser på de to forslag til vedtagelse, synes jeg simpelt hen, at de er så tæt på hinanden, at det er for dårligt.
Det er også sådan lidt i forlængelse af det, som fru Mette Hjermind Dencker sagde, nemlig at det her ikke er egnet til mudderkastning eller til ligesom at splitte Folketinget, tværtimod.
Vi er så tæt på hinanden, at det også ville være en god garant for øerne, at det var samtlige partier, der ligesom stod bag en fælles vedtagelse.
Jeg er ikke et øjeblik i tvivl om, at regeringen vil kaste sig om ikke frådende så i hvert fald ind i den her arbejdsgruppe og være med til at gennemføre den her analyse.
Og om ikke andet kan vi jo spørge indenrigsministeren, om hun da ikke vil bekræfte, at det vil man selvfølgelig – på en fælles opfordring fra et flertal i Folketinget.